Jaana Kankaanpää

Metsästäjiä yritetään leimata levittämällä väärää tietoa, Lauri Kontro kertoo.

Maa- ja metsätalousvaliokunnan mielestä Suomi ei voi hyväksyä EU:n komission ehdotusta asedirektiiviksi. Valiokunta vaatii hallitusta pitämään kiinni kannastaan, jotta lopullisessa direktiivissä ei kavenneta edellytyksiä metsästykseen.

Tiukimmillaan tulkinnat johtaisivat muun muassa metsästykseen valmistettuja puoliautomaattiaseita koskeviin rajoituksiin. Puoliautomaattiaseita käytetään myös monissa urheiluammunnan muodoissa sekä maanpuolustustaitojen ylläpidossa, valiokunta perustelee.

Komissio haluaa terrorismin vuoksi kieltää itselataavaa kertatulta ampuvat aseet.

Se lopettaisi Suomessa nykymuotoisen, omaehtoiseen ja omakustanteiseen maanpuolustuskyvyn ylläpitoon liittyvän reserviläisten ampumaharjoittelun, valiokunnan kannanotossa arvioidaan.

"Paras keino terroristien aseiden saannin vähentämiseen on tehokas ulkorajojen ja asekaupan valvonta. Yksityisten henkilöiden hallussapitämien ampuma-aseiden kulkeutuminen rikollisille ja terrorismitarkoituksiin on kuitenkin vähäistä", lausunnossa perustellaan.

Valiokunta ei myöskään hyväksy direktiivin esitystä, että aseluvat myönnetään kerrallaan viiden vuoden määräajaksi. Se lisäisi valiokunnan mukaan hallinnon työmäärää ja byrokratiaa huomattavasti.

Myös eduskunnan hallinto- ja puolustusvaliokunnat ovat todenneet, ettei EU:n asedirektiiviä voi sellaisenaan panna täytäntöön Suomessa.